
 «Ομιλία – κήρυγμα που έγινε στον Ιερό Ναό Αγίου Κωνσταντίνου Πατρών την 2αν Οκτωβρίου 2022 από τον Νικόλαο Ζαχαριάδη καθηγητή Θεολόγο – συγγραφέα»
Τηλ. 6907546676

… Αν έμοιαζε ο λόγος μας με ανοιξιάτικο τραγούδι καληκέλαδου αηδονιού, θα ήταν πολύ φτωχός για να υμνήσει και να εξυμνήσει δεόντως τις εκατοντάδες Αγίων της Κύπρου ΜΑΣ, που κατέστησαν εστία ευωδίας πνευματικής, άνθος Θεοχαρίτωτο – Ουράνιο νέκταρ. 239 ονόματα Κυπρίων Αγίων κοσμούν το αγιολόγιο της εκκλησίας ΜΑΣ…

Κάθε 1η Κυριακή του Μηνός Οκτωβρίου τιμούμε τους εν Κύπρω διαλάμψαντες Αγίους. Την εορτήν ανέλαβε η Ένωση Κυπρίων νομού Αχαΐας.

Τιμούμε τον Απόστολο Βαρνάβα, τον Άγιο Μάμα, την Αγία Φωτού ή Φωτεινή, τον Άγιο Ιωάννη τον Λαμπαδιστή, τον Άγιο Κενδέα, τον άγιο Ηρακλείδιο και άλλους πολλούς. Την ακολουθία των εν Κύπρω Αγίων την έγραψε ο μεγάλος υμνογράφος της εκκλησίας ΜΑΣ αείμνηστος μοναχός Μικραγιαννανίτης.

Ίσως θα ερωτήσετε. Γιατί τόσοι πολλοί Άγιοι στην Κύπρο; Στους τρείς πρώτους αιώνες διωγμών του χριστιανισμού, έχουμε 1.000.000 μάρτυρες. Πολλούς από τους μάρτυρες που σκότωναν τους πετούσαν στη θάλασσα και αυτή τους έβγαζε στα αφρισμένα νερά της θεάς Αφροδίτης, στην Κύπρο εκεί που οργίαζεν η ειδωλολατρία και η ανηθικότητα. Η Κύπρος ήταν μια από τις 10 ελληνικές επαρχίες του Βυζαντίου. Η Κύπρος 3.000 χρόνια διατηρεί τον ελληνισμό της και 2.022 χρόνια τον χριστιανισμό της. Στην Κύπρο μας, την αέρινη και μακαρία την γη κήρυξαν από το 45 μ.Χ. οι απόστολοι Βαρνάβας, ο ανεψιός του Μάρκος και ο Α:πόστολος Παύλος. Μέχρι τon 6ο αιώνα όλοι οι επίσκοποι της Κύπρου μας ανακηρύσσονταν ΑΓΙΟΙ… Στην Κύπρο μας καμία αίρεση δεν μπόρεσε να ευδοκιμήσει. Γιατί; Γιατί κάθε γενιά που ερχόταν της παρεχόταν «Χριστός και Ελλάδα».
Θα ασχοληθούμε με δύο Αγίους, τον Άγιο Απόστολο Βαρνάβα και τον Άγιο Μάμα.

1. Απόστολος Βαρνάβας:

Για την ζωή και το έργο παίρνουμε πληροφορίες από την Καινή Διαθήκη και από το βιβλίο των πράξεων. Ήταν Κύπριος στο γένος. Η λέξη Βαρνάβας, βγαίνει από το εβραϊκό Βαρ-νεβανά που σημαίνει «γιός παρακλήσεως» ή «γιός προφητείας». Η εκκλησία της Κύπρου ονομάζεται «Η εκκλησία του Απόστολου Βαρνάβα» από τον ιδρυτή της, που αγωνίστηκε για αυτό. Στην Πάφο που ήταν πρωτεύουσα της Κύπρου μας, μαζί με άλλους Αποστόλους χειροτόνησαν επίσκοπο Ταμασού τον Άγιο Ηρακλείδιο. Ο Απόστολος Βαρνάβας έγινε Αρχιεπίσκοπος Κύπρου. Μαρτύρησε με το αίμα του, για τον Χριστό. Τον σκότωσαν και το σεπτό σκήνωμά του το πέταξαν σε ένα χωράφι, που χριστιανοί το ενταφίασαν με τιμές. Έβαλαν πάνω στο στήθος του, ένα αντίγραφο από το κατά Ματθαίον Ευαγγέλιο, το οποίο αντέγραψε ο ίδιος ο Βαρνάβας.
Το 343 μ.Χ. ο επίσκοπος ΑΝΘΕΜΙΟΣ σε όραμα που είδε τον Απόστολο Βαρνάβα, του αποκάλυψε το σημείο που θα πρέπει να σκάψει για να βρει το σκήνωμα του και το ευαγγέλιο και να τα παραδώσει στον Αυτοκράτωρα Ζήνωνα, ο οποίος με ενθουσιασμό και συγκίνηση τα πήρε. Έτσι ανεκήρυξε το αυτοκέφαλο της εκκλησίας της Κύπρου, που έγινε το 431 μ.Χ. στην Έφεσο. Ακολούθως παραχώρησε προνόμοια στον Αρχιεπίσκοπο Κύπρου:
1. Να υπογράφει με κόκκινο μελάνι

2. Να κρατά σκήπτρο με αυτοκρατορικό μήλο

3. Να φοράει κόκκινο μανδύα.

2. Ο ΑΓΙΟΣ ΜΑΜΑΣ

Ο άγιος Μάμας ο θαυματουργός τιμάται πολύ στην Κύπρο. 66 Ναοί είναι αφιερωμένοι στο όνομά του. Εικονίζεται πάνω σε ένα λιοντάρι, να κρατάει ένα αρνί. Όταν τον δίωκαν για να τον σκοτώσουν – περνούσε ένα λιοντάρι που είχε στο στόμα του, ένα αρνί. Με την δύναμη της προσευχής – το καθυπέταξε. Κάθισε πάνω του κρατώντας το αρνί. Καθ’ οδόν προς τον διοικητή για να εκτελεστεί. Ο διοικητής μόλις είδε αυτό το αξιοπερίεργο θέαμα τον άφησε ελεύθερο. Το όνομα ΜΑΜΑΣ το επήρε, γιατί όταν ήταν μικρός ψελλίζοντας έλεγε «μαμά- μαμά». Άλλη παράδοση αναφέρει ότι μαρτύρησε στην Μ. Ασία και το λείψανό του ετάφη στην Κύπρο.
Τιμούμε τους Κυπρίους Αγίους. Τιμή Αγίων λέει ο Ιωάννης ο Χρυσόστομος σημαίνει -  μίμησης Αγίων…

Ελληνίδες και Έλληνες.

1974 – 2022. 48 ολόκληρα χρόνια από την βάρβαρη τουρκική εισβολή. Οι τόποι των Αγίων μας βεβηλώθηκαν – κατάληψη εδαφών μας – ξερίζωμα αδελφών μας αποτελούν πτυχές του μεγάλου κυπριακού δράματος. Αυτό που συνέβη στην Κύπρο το 1974 – αποτελεί ιστορικό γεγονός ασύλληπτης τραγικότητας και μοιάζει με την άλωση της Κωνσταντινούπολης και τη Μικρασιατική γενοκτονία… 44 εκκλησίες και μοναστήρια μας λεηλατήθηκαν άνανδρα. Πρέπει να δημιουργήσουμε ένα πνευματικό αρματολίκι – ναι αρματολίκι – για να σώσουμε τα ιερά και τα όσια του Ελληνισμού και της αγέρωχης δασκάλας μας που λέγεται ΟΡΔΟΔΟΞΙΑ.
… Με ακλόνητο το πνεύμα – Με αδούλωτο το φρόνημα και με άκαμπτη την θέληση δια πρεσβειών όλων των  εν Κύπρω Αγίων βροντοφωνάζουμε ότι: «Όσο κι αν την μάτωσαν την Κύπρο μας – Κύπρος θα παραμένει. Όσο και αν την πρόδωσαν την μικρή Ελλάδα της Μεσογείου – Ελλάδα Κύπρος ελεύθερη θα παραμένει στους αιώνες, των αιώνων.
ΖΗΤΩ Ο ΑΔΟΥΛΩΤΟΣ ΚΥΠΡΙΑΚΟΣ ΕΛΛΗΝΙΣΜΟΣ.

ΖΗΤΩ Η ΕΛΛΑΔΑ.

ΖΗΤΩ ΤΟ ΕΘΝΟΣ.

